钦定古今图书集成/明伦汇编/家范典/第004卷 > 《四箴》前人
## 钦定古今图书集成/明伦汇编/家范典/第004卷 > 《四箴》前人

子孝宽父心，斯言诚为确。不患父不慈，子贤亲自乐。
父母天地心，大小无厚薄。大舜日夔夔，瞽瞍亦允若。
夫以义为良，妇以顺为令。和乐祯祥来，乖戾灾祸应。
举案必齐眉，如宾互相敬。牝鸡一晨鸣，三纲何由正。
兄须爱其弟，弟必恭其兄。勿以纤毫利，伤此骨肉情。
周公赋《棠棣》，田氏感紫荆。连枝复同气，妇言慎无听。
损友敬而远，益友宜相亲。所交在贤德，岂论富与贫。
君子淡如水，岁久情愈真。小人口如蜜，转眼如仇人。